V. Novotný, poslanec: (2003-12-16):
Predseda  Národnej rady Slovenskej republiky rozhodnutím č. 427 zo 16. októbra 2003 pridelil návrh poistného rozpočtu Spoločnej zdravotnej poisťovne na rok 2004 Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre zdravotníctvo na prerokovanie v termíne do 21. novembra 2003. Predseda Národnej rady Slovenskej republiky vo svojom rozhodnutí určil ako gestorský výbor  Národnej rady Slovenskej republiky výbor pre zdravotníctvo s tým, že na základe rokovaní výboru predloží Národnej rade Slovenskej republiky správu výborov o priebehu a výsledkoch rokovania o návrhu poistného rozpočtu Spoločnej zdravotnej poisťovne na rok 2004 spolu s návrhom na uznesenie Národnej rady Slovenskej republiky. Návrh poistného rozpočtu bol predložený v súlade s § 22 ods. 3 zákona Národnej rady  č. 280/1997 Z. z. o Spoločnej zdravotnej poisťovni. Priebeh a výsledky prerokovania. Výbor Národnej rady Slovenskej republiky pre financie, rozpočet a menu prerokoval predložený návrh dňa 12. novembra 2003. Výbor svojím uznesením č. 238 vyjadril súhlas s predloženým návrhom a odporučil Národnej rade Slovenskej republiky návrh poistného  rozpočtu Spoločnej  zdravotnej poisťovne na rok 2004 schváliť s tým, že sa rozpočtujú príjmy vo výške 9,497 158 mld. korún, výdavky vo výške 9,497 158 mld. Sk. V tom predpokladá výdavky základný fond zdravotného poistenia vo výške 8,734 397 mld. korún, rezervný fond vo výške 56,133 mil. Sk, účelový fond vo výške 232,523 mil. Sk a výdavky správneho fondu sa rozpočtujú vo výške 474,105 mil. Sk. Výbor Národnej rady Slovenskej republiky pre zdravotníctvo prerokoval návrh poistného rozpočtu Spoločnej zdravotnej poisťovne na rok 2004 dňa 18. novembra 2003. Výbor svojím uznesením č. 90 súhlasil s návrhom poistného rozpočtu Spoločnej zdravotnej poisťovne na rok 2004 s tým, že sa rozpočtujú príjmy vo výške 9,497 158 mld. korún, výdavky vo výške 9,497 158 mld. Sk. V tom predpokladá výdavky základný fond zdravotného poistenia vo výške 8,734 397 mld. korún, rezervný fond vo výške 56,153 mil. Sk, účelový fond vo výške 232,532 mil. Sk a výdavky správneho fondu sa rozpočtujú vo výške 474,105 mil. Sk. Gestorský výbor po zohľadnení stanovísk výborov odporúča Národnej rade Slovenskej republiky návrh rozpočtu schváliť s tým, že návrh poistného rozpočtu Spoločnej zdravotnej poisťovne na rok 2004 odôvodní na schôdzi Národnej rady Slovenskej republiky predseda Správnej rady Spoločnej zdravotnej poisťovne pán Rudolf Martančík. Súčasťou spoločnej správy (tlač 424a), ktorú máte v laviciach, je návrh uznesenia Národnej rady Slovenskej republiky. Vážená pani podpredsedníčka, skončil som, prosím, otvorte rozpravu k tomuto bodu. Z. Martináková, podpredsedníčka NR SR: Ďakujem, pán poslanec. Otváram rozpravu. Písomne nemám žiadnu prihlášku. Otváram možnosť ústne sa prihlásiť do rozpravy. Uzatváram možnosť ústne sa prihlásiť do rozpravy. Vyhlasujem rozpravu za skončenú. Prerušujem zároveň rokovanie o tomto bode programu. Panie poslankyne, páni poslanci, podľa dohody o 11.00 hodine pristúpime k hlasovaniu. Prosím predsedov poslaneckých klubov, aby zabezpečili  účasť poslancov na hlasovaní. Ešte predtým by sme prerokovali posledný z návrhov rozpočtov verejnoprávnych inštitúcií, návrh rozpočtu Sociálnej poisťovne na rok 2004 , ktorý vám bol rozdaný ako tlač 428, spoločnú správu výborov máte ako tlač 428a. Návrh rozpočtu uvedie predseda Správnej rady Sociálnej poisťovne a minister práce, sociálnych vecí a rodiny Ľudovít Kaník. Nech sa páči, pán minister.